НАРОДНО СЪБРАНИЕ
Вх. № 48-202-02-8
Дата: 18.11.2022 г./ 10:21 ч.

Република българия
МИНИСТЕРСКИ СЪВЕТ

ДО

ПРЕДСЕДАТЕЛЯ НА 
НАРОДНОТО СЪБРАНИЕ
г-н ВЕЖДИ РАШИДОВ

УВАЖАЕМИ ГОСПОДИН ПРЕДСЕДАТЕЛ,

На основание чл. 85, ал. 1 от Конституцията на Република България изпращам Ви одобрения с Решение  927 на Министерския съвет от 2022 г. проект на Закон за изменение и допълнение на Закона за ратифициране на Протокола за предварително изпълнение на Споразумението относно Единния патентен съд.

Приложение: съгласно текста

МИНИСТЪР-ПРЕДСЕДАТЕЛ:

Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис
Р Е Ш Е Н И Е   927
от    17 ноември    2022 година
ЗА одобряване проект на Закон за изменение и допълнение на Закона за ратифициране на Протокола за предварително изпълнение на Споразумението относно Единния патентен съд
На основание чл. 87, ал. 1 от Конституцията на Република България във връзка с чл. 19, ал. 2 от Закона за международните договори на Република България
М И Н И С Т Е Р С К И Я Т    С Ъ В Е Т
Р Е Ш И:
1.	Одобрява проекта на Закон за изменение и допълнение на Закона за ратифициране на Протокола за предварително изпълнение на Споразумението относно Единния патентен съд (ДВ, бр. 50 от 2018 г.).
2.	Предлага на Народното събрание да разгледа и приеме законопроекта по т. 1.
3.	Министърът на икономиката и индустрията да представи законопроекта по т. 1 в Народното събрание.
4.	Министърът на външните работи след приемането на закона да уведоми Генералния секретариат на Съвета на Европейския съюз за приетите изменения и допълнения.
5.	
МИНИСТЪР-ПРЕДСЕДАТЕЛ: /п/ Гълъб Донев
ГЛАВЕН СЕКРЕТАР НА
МИНИСТЕРСКИЯ СЪВЕТ: /п/ Красимир Божанов
Вярно,
ДИРЕКТОР НА ДИРЕКЦИЯ
“ПРАВИТЕЛСТВЕНА КАНЦЕЛАРИЯ”: 
/Веселин Даков/

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект
З А К О Н
за изменение и допълнение на Закона за ратифициране на Протокола за предварително изпълнение на Споразумението относно Единния патентен съд (ДВ, бр. 50 от 2018 г.)

§ 1. Досегашният текст на член единствен става член 1.
§ 2. Създава се чл. 2: 
„Чл. 2. Във връзка с влизането в сила на Протокола по чл. 1, считано от 19 януари 2022 г., Република България със Съвместно изявление заедно с Белгия, Дания, Германия, Естония, Франция, Италия, Люксембург, Нидерландия, Австрия, Словения, Финландия и Швеция се съгласява да тълкува чл. 3 от същия, както следва:
Член 3 от Протокола за предварително изпълнение към Споразумението за Единния патентен съд има за цел да отрази чл. 89 от Споразумението за Единния патентен съд. Това означава, че посочването на Германия, Франция и Обединеното кралство се отнася до трите държави - членки на Европейския съюз, чиято ратификация е необходима за влизането в сила на Споразумението съгласно чл. 89, т.е. трите държави членки, в които е породил действие най-голям брой европейски патенти през годината, предшестваща годината на Споразумението. Тъй като Обединеното кралство вече не е държава - членка на Европейския съюз, държавата членка след Германия и Франция, в която е породил действие най-голям брой европейски патенти през 2012 г., е Италия.“
ЗАКЛЮЧИТЕЛНА РАЗПОРЕДБА
§ 3. Законът влиза в сила от деня на обнародването му в „Държавен вестник".
Законът е приет от 48-ото Народно събрание на …………..…... 2022 г. и е подпечатан с официалния печат на Народното събрание.
ПРЕДСЕДАТЕЛ НА
НАРОДНОТО СЪБРАНИЕ:
(Вежди Рашидов)

М  О  Т  И  В  И

към проекта на Закон за изменение и допълнение на Закона за ратифициране на Протокола за предварително изпълнение на Споразумението относно Единния патентен съд

Споразумението относно Единния патентен съд (Споразумението) от 19 февруари 2013 г. предвижда създаването на Единен патентен съд. Съдът ще има юридическа правосубектност във всяка договаряща държава членка и ще се ползва с най-широката правоспособност, предоставена на юридическите лица съгласно националното право на тази държава.
Република България е ратифицирала Споразумението на 
8 април 2016 г., като законът за ратифициране е обнародван в „Държавен вестник”, в бр. 32 от 2016 г.
Протоколът за предварително изпълнение на Споразумението относно Единния патентен съд (наричан „Протокола“) е част от пакета документи, чието одобрение и ратифициране от държавите членки, ратифицирали Споразумението, е необходимо за започване на работата на Съда.
Протоколът предвижда предварително влизане в сила на някои от клаузите на Споразумението с цел обезпечаване на нормалното функциониране на съда. Република България е ратифицирала Протокола на 6 юни 2018 г., като законът за ратифициране е обнародван в „Държавен вестник”, в бр. 50 от 2018 г.
В чл. 89 на Споразумението е предвиден един от механизмите за влизане в сила на Споразумението, а именно на първият ден от четвъртия месец след депозирането на тринадесетия документ за ратификация или присъединяване в съответствие с чл. 84, при което се включват трите държави членки, в които е породил действие най-голям брой европейски патенти през годината, предшестваща годината на Споразумението.
Протоколът от своя страна влиза в сила в деня, след като 
13 подписващи държави от Споразумението, включително Германия, Франция и Великобритания, или са ратифицирали, или са информирали Депозитаря, че са получили парламентарно одобрение да ратифицират Споразумението и са:
а) подписали в съответствие с член 2(2)а, или са подписали, ратифицирали, приели или одобрили Протокола в съответствие с член 2(2)b, или
б) декларирали чрез едностранна декларация или по някакъв друг начин, че се считат за обвързани от предварителното изпълнение на членовете от Споразумението, упоменати в член 1 от Протокола.
В края на февруари 2020 г. правителството на Обединеното кралство обяви, че след оттеглянето си от ЕС няма да продължи членството си в Единния патентен съд. Вследствие на това на 20 юни 2020 г. нотификацията за оттегляне на ратификацията на Обединеното кралство от Споразумението и Протокола е депозирана в Секретариата на Съвета.
Тези събития оказват влияние върху влизането в сила на Протокола. В тази връзка в края на 2020 г. възникна въпрос за тълкуването на чл. 3 от Протокола, по който следваше неформално да се изрази съгласие от държавите, приели двата акта, което впоследствие да бъде формализирано. На свое заседание в края на октомври 2021 г. Подготвителният комитет на Единния патентен съд предложи тълкуването да се формализира с подписването на писмена декларация от държавите членки, с която се приема, че за влизане в сила на Протокола е необходима ратификацията на следващата държава след Обединеното кралство с най-голям брой европейски патенти към конкретния времеви период.
Междувременно, на 18 януари 2022 г. Австрия депозира ратификационния си инструмент като 13-ата държава, ратифицирала Протокола.
С оглед тълкуването на чл. 3 от Протокола на 3 февруари 
2022 г. е получена кореспонденция, с която се предостави нова възможност, по предложение на  Френското председателство, съгласно която вместо да се подписва тълкувателна Декларация от всяка държава членка, да се публикува Съвместно изявление на държавите, ратифицирали Протокола, което да бъде част от публичната база данни на Съвета на ЕС.
На национално ниво бяха предприети съответните действия и на 24 март 2022 година беше прието Решение № 170 на Министерски съвет за одобряване на текста и присъединяване на Република България към Съвместното изявление относно тълкуването на чл. 3 от Протокола за предварително изпълнение към Споразумението относно Единния патентен съд. В доклада към цитираното Решение на Министерския съвет беше посочено, че следва да се приложи разпоредбата на чл. 19, ал. 2 от Закона за международните договори, съгласно която „текстът на резервите и декларациите по ал. 1 се одобрява от държавния орган, изразил съгласие за обвързване на Република България с договора“. Протоколът е ратифициран през 2018 г. от Народното събрание и това е органът, който трябва да одобри текста на Съвместното изявление относно задължителното тълкуване в Република България на чл. 3 от Протокола. 
В тази връзка е разработен настоящият проект на Закон за изменение и допълнение на Закона за ратифициране на Протокола за предварително изпълнение на Споразумението относно Единния патентен съд, който предвижда включване на текста на Съвместното изявление в Закона за ратифициране на Протокола за предварително изпълнение на Споразумението относно Единния патентен съд, касаещ тълкуването на чл. 3 от Протокола по отношение на неговото влизане в сила.
С приемането на законопроекта ще бъде финализирана националната процедура по одобрение на Съвместното изявление относно тълкуването на чл. 3 от Протокола за предварително изпълнение на Споразумението относно Единния патентен съд и ще се преодолее правната несигурност по отношение на влизането в сила на Протокола, поради поименното посочване на Обединеното кралство като една от държавите, чиято ратификация се изисква.
Ще се осигури нормално протичане на процеса по подготовка на работата на Единния патентен съд при влизане в сила на Споразумението.
Единният патентен съд ще започне да функционира и ще създаде обща унифицирана рамка, като при стартиране на работата му ще се подобри защитата на патентите и защитата срещу неоснователни претенции и патенти, които следва да бъдат обявени за недействителни.

МИНИСТЪР-ПРЕДСЕДАТЕЛ: